Shonda Rhimes er aðalframleiðandi og höfundur nokkurra þekktustu og vinsælustu sjónvarpsþátta seinni ára . Henni hefur verið lýst sem valdamesta , svarta , kvenkynsstjórnanda í bandaríska sjónvarpinu en margir hafa bent á að það séu fullmörg lýsingarorð . Hún er einfaldlega ein af valdamestu stjórnendunum , punktur . Shonda Rhimes fæddist í Chicago árið 1970 . Hún var yngst sex systkina , þriggja systra og tveggja bræðra . Foreldrar hennar voru Vera sem starfaði á háskólaskrifstofu og Ilee Rhimes , háskólaprófessor . Shonda sýndi snemma mikla tilburði til frásagnarlistar en hún vann sjálfboðavinnu á elliheimilum þar sem hún las fyrir heimilisgesti og sagði sögur . Hún fékk einnig snemma að kynnast því að konur þyrftu ekki að láta neitt stöðva sig . Mamma hennar ákvað að fara í háskólanám meðfram því að vinna og sinna börnum sínum sex . Vera útskrifaðist loks með doktorsgráðu sama ár og Shonda útskrifaðist með sína fyrstu háskólagráðu . Kvikmyndaskólinn skemmtileg áskorun Shonda ásamt Betsy Beers , meðeiganda Shondaland , er þær tóku við viðurkenningu frá Directors Guild of America . Shonda stundaði nám í kaþólskum gagnfræðiskóla til átján ára aldurs og að því loknu kom aldrei neitt annað til greina en að fara í háskóla . Hún komst inn í hinn virta Dartmouth-háskóla og lærði ensku og kvikmyndafræði . Samhliða náminu gekk hún til liðs við Black Underground Theater Association þar sem hún fékk bæði tækifæri til að leika og leikstýra , ásamt því að skrifa fyrir háskólablaðið . Hún útskrifaðist frá Dartmouth með BA-gráðu árið 1991 . Skömmu seinna las hún blaðagrein í The Times sem sagði að það væri erfiðara að komast inn í kvikmyndanámið í University of Southern California en í laganámið í Harvard . Hún sá það sem skemmtilega áskorun og ásetti sér að komast inn , sem hún og gerði . Nám í handritaskrifum varð fyrir valinu hjá Shondu í USC og hún undi sér vel . Á meðan á náminu stóð fékk hún lærlingsstöðu hjá framleiðslufyrirtæki Denzel Washington , Mundy Lane Entertainment . Það var Debra Martin Chase sem réð hana og tók hana undir sinn væng en Shonda hefur oft þakkað Debru þá velgegni sem hún hefur hlotið . Þær störfuðu síðar aftur saman að myndinni The Princess Diaries 2 . Eftir útskrift átti Shonda erfitt með að finna fasta vinnu sem handritshöfundur og vann fjöldamörg íhlaupastörf á meðan hún var að reyna að koma sér á framfæri . Þar á meðal starfaði hún sem ráðgjafi hjá atvinnumiðstöð þar sem hún kenndi heimilislausum og einstaklingum með geðræn vandamál nauðsynlega færni til þess að fá vinnu . Árið 1998 þreytti Shonda frumraun sína sem leikstóri með stuttmyndinni Blossoms and Veils en í henni lék meðal annars Jada Pinkett-Smith , eiginkona Will Smith . Þá fór boltinn að rúlla og 1999 keypti New Line Cinema handrit af Shondu og hún skrifaði einnig handritið fyrir HBO sjónvarpsmyndina Introducing Dorothy Dandridge sem Halle Berry lék aðalhlutverkið í og fékk mikið lof fyrir . Mamma með meiru Kröftugar konur í aðalhlutverkum : Keri Washington , Viola Davis og Ellen Pompeo sem eru aðalsöguhetjurnar í Scandal , How to Get Away with Murder og Grey’s Anatomy . Shonda þráði að eignast fjölskyldu sem er ekki furða þar sem hún ólst sjálf upp í stórri fjölskyldu . Þegar ráðist var á tvíburaturnana í New York í september 2001 var hún stödd í Vermont að skrifa kvikmyndahandrit og hörmungarnar fengu hana til að endurmeta framtíðarplön sín og forgangsraða upp á nýtt . Efst á listanum var að eignast barn svo hún lét eiginmannsleysi ekki stöðva sig heldur ákvað að ættleiða upp á eigin spýtur . Níu mánuðum síðar , í júní 2002 , tók hún á móti elstu dóttur sinni , Harper , og í febrúar árið 2012 ættleiddi hún aðra dóttur sem fékk nafnið Emerson . Þriðja dóttirin , Beckett , kom svo í heiminn í september á síðasta ári með hjálp staðgöngumóður . Eins og margar konur er Shonda stöðugt að reyna að finna jafnvægi milli fjölskyldu og vinnu . Hennar upplifun er sú að ef henni gengur vel í öðru þá er henni vafalaust að mistakast í hinu . Hún segist aldrei með fullkomna stjórn á öllu og það sé fórnin sem hún þurfi að færa til að vera bæði valdamikil kona á atvinnumarkaði og inni á heimilinu . Hún hefur þó náð að finna góðar lausnir til að auðvelda sér lífið . Hún rekur sitt eigið framleiðslufyrirtæki sem sér um alla sjónvarpsþættina . Í höfuðstöðvum fyrirtækisins , hinum megin við ganginn frá skrifstofu Shondu , eiga dætur hennar sín eigin herbergi þar sem þær geta verið fyrir og eftir skóla . Það var einmitt þegar Harper var ungbarn og átti mjög erfitt með svefn að Shonda byrjaði að horfa á sjónvarpið og skoða það sem mögulegan starfsvettvang . Með litlu stelpuna á bringunni sat hún tímunum saman og horfði á þætti á borð við Buffy the Vampire Slayer , Felicity og 24 . Shonda var að eigin sögn alveg hissa á því hvað sjónvarpsefnið var gott . Hún var orðin þreytt á að skrifa kvikmyndahandrit um unglingsstúlkur og þeirra drama en hún hafði þá unnið að bæði The Princess Diaries 2 og Crossroads með Britney Spears í aðalhlutverki . Hún sá sér leik á borði og vildi skrifa um kröftugar konur . Fyrsta sjónvarpshandritið sem hún skrifaði fjallaði um stríðsfréttaritara . Þátturinn var því miður aldrei framleiddur þar sem Íraksstríðið skall á skömmu síðar . Hún hélt þó ótrauð áfram og næsta hugmyndin sem hún þróaði var Grey’s Anatomy . Endurspeglar fjölbreytileikann Í Grey’s Anatomy-þáttaröðinni er fylgst með skurðlæknunum á Seattle Grace-sjúkrahúsinu . Hasarinn og dramað fer nær eingöngu fram innan veggja spítalans þar sem læknarnir vinna , sofa , leika sér og ýmislegt þar á milli . Þættirnir hófu göngu sína árið 2005 og hlutu óvæntar vinsældir og nú í ár er ellefta serían í gangi . Í kjölfar vinsælda Grey’s Anatomy hefur Shonda bætt fleiri sjónvarpsþáttum við sem allir hafa einnig notið mikilla vinsælda , Private Practice sem lauk árið 2013 eftir sex seríur , Scandal sem er nú á sinni þriðju seríu og How to Get Away with Murder sem hóf göngu sína nú á þessu ári . Þættir Shondu eiga ýmislegt sameiginlegt , hárbeitt samtöl , sjóðandi heit ástarsambönd , mikinn hasar og mikið drama . Hún leggur einnig mikið upp úr því að leikaraval endurspegli fjölbreytileikann í hinum raunverulega heimi þegar kemur að kynþáttum . Hún er þekkt fyrir að skrifa persónur ekki með ákveðinn kynþátt í huga og velja þannig leikara eftir því hvernig þeir túlka hlutverkið . Árið 2013 fengu Shonda og meðeigandi hennar að Shondaland , Betsy Beers , viðurkenningu fyrir þennan fjölbreytileika frá Directors Guild of America . Þættirnir eiga líka það sameiginlegt að aðalpersónur þeirra eru sterkar konur og margir gera ráð fyrir að þeir höfði því eingöngu til kvenna . Shondu finnst það mjög móðgandi og hún segir jafnframt óþolandi að þættir sem höfði til kvenna séu sjálfkrafa metnir minna en þeir sem eru gerðir fyrir karlmenn . Shonda ásamt nokkrum af aðalleikurum Grey’s Anatomy , Private Practice og Scandal . Ekkert lát virðist vera á velgengni Shondu og þættir hennar eru stöðugt tilnefndir til verðlauna . Hún segir það sé því að þakka að hún hafi hætt að láta sig dreyma hlutina . „ Marga dreymir stóra drauma en hamingjusamasta , áhugaverðasta og valdamesta fólkið sem nýtur mestrar velgengni eru það sem framkvæmir hlutina í stað þess að láta sig dreyma um þá . “